Nang Bakisah: Amang BBSu Yadi wan Pariman
BAHARI, lakun Suanang Yadi kada tapi waras. Gawian haur ka warung nang ada di hutil-hutil miwah atawa ka tampat hiburan malam. Urang wahini manyambatnya Pub, nang ada Bar-nya.
Mun dari awak, kada mada’i pang Su Yadi ngini, bahari nitu. Halus, tagal mahing pang. Nah, katujuan Su Yadi ka Pub nitu inya katuju duduk di Bar nang lampunya kada tapi tarang.
Kisah ngini lain kisah inya diparaki lih buhan binian langkar kasai, pang. Waktu nitu ia diparaki lih urang nang barambut kaya tantara, awak pina bautut. Jar buhan di Pub nitu, urang nitu pariman nang badiam di sakitar tampat hiburan nitu.
Limbah mamaraki Suanang Yadi tadi, pariman nitu langsung manyipak bangku nang diduduki Suanang Yadi. “Ciaaaat…!!” jar pariman nitu. Napada, langsung tajungkang Suanang Yadi matan bangkunya.
Badiri ai Suanang Yadi. Lalu, pariman nitu basuara pina baagak, “Nitu tadi tikwandu matan Kuria,” jarnya.
Marga kalah awak, baranai ai Suanang Yadi. Baasa, inya bacari bangku lain nang kawa diduduki. Tagal, kada lawas, pariman nang manyipak tadi mamaraki Su Yadi pulang. Kada bapandir-pandir, langsung mamiting awak Su Yadi. Dibantingnya Su Yadi ka lantai.
“Gubrakkk…!” tacium lantai ai muha Suanang Yadi. Tagal masih ja inya basabar. Sindaga urang lain kadada nang maitihinya, napalagi manulungi, marga pariman nitu dasar tarkanal sangar. Sindaga pariman nitu baucap pulang, “Nitu tadi judu dari Japang,” jarnya.
Dasar panyabar, baranai jua masih Suanang Yadi. Bagamat inya mancari wadah duduk pulang. Kada lawas, baparak pulang pariman nitu, limbah nitu bakkkk… mahantam Suanang Yadi. “Buggg!” tajungkang pulang Suanang Yadi. Baucap pulang pariman nitu, “Nitu tadi tinju matan Amirika.”
Kasakitan manjapai Su Yadi ka muntung. Badarah. Lalu ai bangun inya, bajauh sama sakali pada Bar nitu. Bagamat inya kaluar Pub. Kada lawas, masuk pulang Suanang Yadi ka Bar nitu.
Sakali ngini diparakinya pariman tadi. Kada bapandir-pandir, langsung dihantam lih Suanang Yadi pariman nitu. “Takupppp!” langsung siup pariman nitu.
Handak mamadahi pariman nitu, tagal kada sing bangunan. Diparaki ai lih Su Yadi palayan di Bar nitu. “Wal, kalu pariman nangini bangun tulung padahi lah bahwa nang tadi nitu linggis matan gudang,” jarnya.[]
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn